Som overlæge ansat på en stor akutmodtagelse oplever man jævnligt mange dramatiske situationer. Men sjældent er det oplevet så voldsomt selvmodsigende og ironisk, som da det gik op for mig, at mine kolleger og jeg er omfattet af det lockoutvarsel, som arbejdsgiverne har udsendt med virkning fra 10. april 2018.

Jeg havde ellers gået og sagt til yngre kolleger, familiemedlemmer, og hvem der ellers gad høre på mig, at vi på Akutmodtagelsen umuligt kunne være en del af lockouten, da arbejdsgiverne jo specifikt har sagt, at lockouten ikke kommer til at gå ud over akutte patienter.

Det samme har mine kolleger på blandt andet kræftafdelingerne og børneafdelingerne sikkert sagt om deres områder, da der jo også er blevet udtalt fra arbejdsgiverside, at kræftpatienter og børn heller ikke ville blive berørt af lockouten.